**Apoi vezi…**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– „Câte fete mândre-n sat

Toate ţin cu tine” –

Zic şi eu! Şi nu-i păcat,

Ele ştiu mai bine.

Când încep şi eu să joc

Intră junghiu-n fete

Şi s-opresc drumeţii-n loc:

– „Ăsta-i joc, băiete!”

Voi săriţi ca un ileu,

Ici e şes, ici groapă –

Apoi vezi! Frumoasa, eu,

Voi, pe câte-o şchioapă.

Iar la plug de-oi vrea, apoi,

Să mă las pe coarne,

Brazda mea nici patru boi

Nu pot s-o răstoarne.

Eu din umeri scot un car

Până-n dealul mare,

Mut o piatră de hotar…

Ce vi-e de mirare?

Vouă şi-un butuc vi-e greu,

Eu ridic o bârnă –

Apoi vezi! Pe mândra eu,

Voi, pe câte-o cârnă!

Beau şi eu, şi joc, şi-arăt

Că mi-e lumea dragă,

Dar ca voi eu nu mă-mbăt

Săptămâna-ntreagă.

Ce-mi tot cânţi de boi şi bani?

I-am găsit eu gata?

N-aveam cas-acu cinci ani,

Şi-a făcut-o tata?

Palmele, că-mi ard mereu,

Capul, că mi-e moară –

Apoi vezi! Pe mândra eu –

Voi, pe câte-o chioară!